૧૮,૦૦૦ પોલીસ બંદોબસ્તમાં હાજર ઃ રેલવે પોલીસ પણ સતર્ક
(પ્રતિનિધિ દ્વારા)	મુંબઈ,તા.૩૦
એનડીએ સાથે સંકળાયેલા વિરોધ પક્ષોએ આવેલા આવતીકાલનાં ભારત બંધનાં એલાનને પગલે શહેરમાં કોઈ અંધાધૂંધી ન સર્જાય તે માટે મુંબઈ પોલીસે જડબેસલાક બંદોબસ્તનું આયોજન કર્યું છે. તમામ પોલીસોની રજા રદ કરવામાં આવી છે. તથા અંદાજે ૧૮,૦૦૦ પોલીસ રસ્તા પર ફરજ બજાવશે, એમ મુંબઈ પોલીસનાં પ્રવક્તા નિસાર તાંબોલીએ 'ગુજરાત સમાચાર'ને જણાવ્યું હતું.
ભારત બંધનાં એલાનને પગલે શહેરમાં કોઈ અવ્યવસ્થા ન સર્જાય તે માટે અમે પૂરતા બંદોબસ્તની ગોઠવણી કરી છે. તમામ પોલીસોની રજાઓ રદ્દ કરી દેવામાં આવી છે, એમ તાંબોલીએ કહ્યું હતું.
શહેરનાં વિવિધ વિસ્તારોમાં પંદરથી અઢાર હજાર પોલીસ બંદબસ્ત માટે ખડે પગે હાજર રહેશે. જેથી કોઈ અવ્યવસ્થા સર્જાય તો પહોંચી વળાય. તે સિવાય સ્ટેટ રિઝર્વ પોલીસ ફોર્સ (એસઆરપીએફ), રેપિડ એક્શન ફોર્સ તથા રાયોટ કંટ્રોલ પોલીસની ટૂકડીઓને પણ ઠેરઠેર બંદોબસ્તમાં ગોઠવવામાં આવશે, એમ તેમણે વધુમાં જણાવ્યું હતું.
શહેરનાં જોગેશ્વરી, માલવણી, કુર્લા, ગોવંડી, વાંદરા, ભીંડી બજાર, જે.જે. માર્ગ, ભાયખલા જેવા સંવેદનશીલ વિસ્તારોમાં વધુ પોલીસ બંદોબસ્ત ગોઠવાશે.
તે સિવાય પોલીસે પેટ્રોલિંગ અને નાકાબંધી વધારી દીધી છે. જેથી અસામાજિક તત્ત્વો પર નજર રાખી શકાય. એટલું જ નહિ પોલીસે રેકોર્ડ પરનાં ગુનેગારોને તાબામાં લેવાનું પણ શરૃ કરી દીધું છે.
ભારત બંધને પગલે લોકલ ટ્રેનો અટકાવવાનાં બનાવો રોકવા માટે રેલવે પોલીસે પણ કમર કસી છે. રેલવે પોલીસ પણ તમામ રેલવે સ્ટેશનો પર બંદોબસ્તમાં ખડે પગે હાજર રહેશે.
મુંબઈ સેન્ટ્રલ રેલવે પોલીસ સ્ટેશનનાં સિનીયર પી.આઈ. શિવાજી ધુમાલે 'ગુજરાત સમાચાર'ને જણાવ્યું હતું કે રેલવે પોલીસ સવારે છ વાગ્યાથી બંદોબસ્તમાં ગોઠવાઈ જશે. લગભગ આઠ વાગ્યે પીકઅવર્સ દરમિયાન ટ્રેનો અટકાવવામાં આવે છે, આથી અમે આ સમયગાળામાં વધુ સતર્ક રહીશું, એમ ધુમાલે વધુમાં કહ્યું હતું.
ટૂંકમાં શહેર પોલીસ અને રેલવે પોલીસે બંધ દરમિયાન કોઈ અવ્યવસ્થા ન સર્જાય તથા એવી પરિસ્થિતિ પેદા થાય તો તેને પહોચી વળવા અભુતપૂર્વ બંદોબસ્તની ગોઠવણી કરી છે.